钦定古今图书集成/明伦汇编/氏族典/第267卷 > 王著
## 钦定古今图书集成/明伦汇编/氏族典/第267卷 > 王著

按《宋史王著传》，“著字知微，吕文仲同时人。自言唐相
石泉公方庆之后，世家京兆渭南。祖贲，广明中从僖
宗入蜀，遂为成都人。贲仕王建，为雅州刺史。父景瓌，
万州别驾。著伪蜀明经及第，历平泉百丈、永康主簿。
蜀平赴阙，授隆平主簿，凡十一年不代。著善攻书，笔
迹甚媚，颇有家法。太宗以字书讹舛，欲令学士删定”，
少通习者。太平兴国三年，转运使侯陟以著名闻，改
卫寺丞、史馆祗候，委以详定篇韵。六年，加著作佐郎、
翰林侍书。雍熙二年，迁左拾遗，使高丽。端拱初，加殿
中侍御史。二年，与文仲同赐金紫。明年卒，录其子嗣
复为奉礼郎。